Kotkan kihlakunnan syyttäjänviraston		
toimistohenkilökunta	
Kukkola, Marja-Liisa
Renlund, Anne
Soininen, Eija

Oikeusministeriö

PL 25

00023 VALTIONEUVOSTO

Viite	Lausuntopyyntönne 15.6.2005 numero 5/66/2004
	Syyttäjälaitoksen rakenne- ja resurssityöryhmän loppumietintö

Lausunto

Kotkan kihlakunnan syyttäjänviraston toimistohenkilökunta esittää lausuntonaan toimistohenkilökunnan resurssitarpeesta seuraavaa:

Työryhmä on mietinnössään kohdassa 3.4. selostanut toimistohenkilökunnan työtehtäviä varsin kattavasti. Työryhmä painottaa lisääntyneen työmäärän ja muuttuneiden tehtäväkuvien vaativan sitä, että henkilöstön osaamista käytetään järkevällä ja tarkoituksenmukaisella tavalla.

Toteamme, että olemme jo yli 10 vuotta hoitaneet syyttäjän sihteeritehtäviä kuten työryhmä nyt mietinnössään esittää. Meillä on siis varsin pitkä kokemus haastehakemusten valmistelusta ja ammattitaitomme on jo nyt korkealla tasolla. Teemme yksikössämme syyttäjien työtä merkittävästi nopeuttavaa valmistelua kaikissa tavanomaisissa ja erittelemättömissä rikosasioissa itsenäisesti ja oma-aloitteisesti. Myös vaativiksi luokitelluissa jutuissa valmistelemme osan itse lähes valmiiksi asti ja osan syyttäjän kanssa tiimityönä hänen ohjeidensa mukaisesti. Mielestämme työpanoksemme on tällä työtavalla tarkoituksenmukaisessa käytössä. Työsuoritustemme määrä on suuri ja laatu erinomainen. Mielestämme olemme pystyneet muuttuneissa olosuhteissa hyvin vastaamaan yksikkömme ja syyttäjiemme tarpeisiin sekä kehittämään työnkuvamme ja työmenetelmiämme.    

Mietinnön liitteessä 8 on Kotkan kihlakunnan syyttäjänviraston toimistohenkilökunnan vahvuudeksi 31.12.2004 merkitty neljä. Huomautamme, että viraston vakinaisten sihteerivirkojen lukumäärä on kolme, sillä valtakunnansyyttäjä on päätöksellään 6.11.2003 Dnro 50/14/03 lakkauttanut Haminan kihlakunnanviraston syyttäjäosaston 1.1.2004 toteutetun Kotkaan yhdistämisen yhteydessä Haminan toimistosihteerin (A14) viran sanotusta päivästä lukien.
Haminasta yhdistämisen yhteydessä lakkautetun sihteeriviran johdosta Kotkan kihlakunnan syyttäjänviraston toimistohenkilökunnan määrä suhteessa syyttäjien määrään on sillä tasolla kuten työryhmä esittää. Yksikössämme on siis jo 1.1.2004 lukien ollut kuusi syyttäjän ja kolme sihteerin vakinaista virkaa, joka vastaa mietinnön sivulla 14 esitettyä suhdelukua. 

Tämän johdosta toteamme, että yksikössämme ei ole mietinnön liitteessä 8 kirjattua muutostarvetta eli yksiköstämme ei voi vähentää sihteerin virkoja.

Haluamme painottaa yksikkömme erityispiirteenä sijaintia raja-aseman läheisyydessä. Yksikössämme on käytössä ns. nopeutettu menettely, joka tarkoittaa sitä, että rajalla tapahtuneissa rikosasioissa pyritään ulkomaalaisille vastaajille antamaan haaste tiedoksi ennen heidän maasta poistumistaan. Tällainen nopeutettu menettely sitoo äkillisesti paitsi syyttäjän myös sihteerin työpanoksen. Sihteeri hoitaa yhteydenotot tulliin, rajavartiostoon ja/tai poliisiin, valmistelee haastehakemuksen ja toimittaa tiedoksiannon sen hoitavalle viranomaiselle. Tällaisen nopeutetun jutun saapumista ei voida ennakoida kovinkaan paljon ennen sen saapumista. Jutun saapuessa muu työ on keskeytettävä, jotta kiireellinen asia tulee hoidetuksi usein melko lyhyessäkin ajassa.  

Edellä esittämäämme viitaten toteamme, ettemme näe perusteita vähentää yksiköstämme sihteerin virkoja. Nykyinen toimistohenkilökunnan määrä (kolme sihteeriä) on oikein ja tarkoituksenmukainen suorittamiimme vaativiin tehtäviin nähden.

Kotkassa syyskuun 9 päivänä 2005 

MARJA-LIISA KUKKOLA
Marja-Liisa Kukkola	        Anne Renlund                        Eija Soininen
(virkavapaalla
14.9.2005 saakka)